БҚО Бөрлі ауданында жаңа фельдшерлік-акушерлік пункт ашылды
DATE: 18:47, 23 Қазан 2024 | GMT +5
TITLE: БҚО Бөрлі ауданында жаңа фельдшерлік-акушерлік пункт ашылды
URL: https://kaz.inform.kz/news/bko-borl-audaninda-zhana-feldsherlk-akusherlk-punkt-ashildi-7fd613/
META: DATE: 18:47, 23 Қазан 2024 | GMT +5
TOTAL WORDS: 270
AUTHOR(S):
TEXT: Бұл жоба ауылдық өңірлердің тұрғындары үшін медициналық көмектің қолжетімділігін арттыруға бағытталған. Фото: БҚО әкімдігінің баспасөз қызметі. Жаңадан ашылған медициналық нысанның құрылысы 2024 жылдың мамыр айында басталды. Бүгінгі құрылыс жұмыстары толығымен аяқталып, ел игілігіне берілді. Ғимаратта тіркеу бөлмесі, қабылдау бөлмесі, гинекологиялық кабинет, дәрігерлік және мейірбикелік кабинеттер, физиотерапия кабинеті, зарарсыздандыру бөлмесі және сапалы медициналық қызмет көрсетуді қамтамасыз ету үшін қажетті басқа да бөлмелер бар. Фото: БҚО әкімдігінің баспасөз қызметі. Фельдшерлік-акушерлік пункт заманауи медициналық құралдармен жабдықталған. Облыс әкімі Нариман Төреғалиев медициналық нысанның ашылу салтанатында ауыл тұрғындарын құттықтап, жобаның маңыздылығын атап өтті. Фото: БҚО әкімдігінің баспасөз қызметі. «Мемлекет басшысы ауылдық денсаулық сақтауды жаңғырту жөніндегі бағдарламаның жоғары әлеуметтік маңыздылығын бірнеше рет атап өтті. Ауылдық жерлерде сапалы медициналық ем алуды қамтамасыз ету мақсатында бұл жоба арқылы медициналық көмек алу одан әрі қолжетімді болмақ. Енді Қарағанды ауылының тұрғындары қажетті медициналық көмекті уақытылы және қолайлы жағдайда ала алады», — деді өңір басшысы. Қарағанды ауылдық фельдшерлік-акушерлік бөлімі акушер, медбике, кіші медицина қызметкері, жүргізуші және үш газ операторы сынды білікті мамандармен толықтырылған. «Біз бұл амбулаторияның ашылуын асыға күттік. Жаңа әрі заманауи жабдықтармен жабдықталған. Президентімізге және медициналық нысанның бой көтеруіне атсалысқан барша жанға шынайы алғысымызды білдіреміз», — деді өңірдің денсаулық сақтау саласының ардагері Екатерина Балицская. Биылғы жылы 6 жаңа «Соболь» медициналық-санитарлық автокөлігі фельдшерлік-акушерлік пункттерге беріледі. Соның ішінде, Қарағанды ауылының фельдшерлік-акушерлік пунктіне де медициналық-санитарлық автокөлігі берілмек. Сондай-ақ, Жаңақоныс ауылында алғашқы медициналық-санитарлық көмек көрсету үшін барлық қажетті құралдармен жабдықталған медициналық пункттің құрылысы аяқталды. Пункт құрамында-тіркеу бөлмесі, дәрігердің тексеру кабинеті, емшара бөлмесі және дәріхана бар. Ол дефибриллятормен, ультракүлгін терапиямен және спирографпен жабдықталған. Медициналық пунктте медбике, кіші медициналық қызметкер және үш оператор жұмыс істейді. Айта кетейік, қазіргі уақытта БҚО-да тағы 38 медициналық нысан салынып жатыр
